CELEX: 62021CN0379
Language: da
Date: 2021-06-17 00:00:00
Title: Sag C-379/21: Anmodning om præjudiciel afgørelse indgivet af Sofiyski rayonen sad (Bulgarien) den 17. juni 2021 — TBI Bank EAD

13.9.2021   
            
            
               DA
            
            
               Den Europæiske Unions Tidende
            
            
               C 368/6
            
         
      Anmodning om præjudiciel afgørelse indgivet af Sofiyski rayonen sad (Bulgarien) den 17. juni 2021 — TBI Bank EAD
      (Sag C-379/21)
      (2021/C 368/04)
      Processprog: bulgarsk
      
         Den forelæggende ret
      
      Sofiyski rayonen sad (Bulgarien)
      
         Parter i hovedsagen
      
      
         Sagsøger: TBI Bank EAD
      
         Præjudicielle spørgsmål
      
      
                  1)
               
               
                  Skal artikel 6, stk. 1, i direktiv 93/13/EØF (1) fortolkes således, at den nationale ret i sager, hvor skyldneren ikke deltager indtil udstedelsen af et retsligt påbud om øjeblikkelig betaling, er forpligtet til ex officio at undersøge, om et kontraktvilkår er urimeligt, og til at undlade at anvende dette, såfremt der blot er mistanke om, at det er urimeligt?
               
            
                  2)
               
               
                  Såfremt det første spørgsmål besvares bekræftende: Er den nationale ret forpligtet til helt at afvise at afsige en kendelse, hvorved der udstedes et betalingspåkrav, hvis kun en del af kravet er baseret på et sandsynligvis urimeligt kontraktvilkår, som har betydning for omfanget af det krav, der gøres gældende, også i tilfælde, hvor den konkrete størrelse af alle bestanddelene af de krav, der er baseret på vilkår, med hensyn til hvilke der ikke er mistanke om, at de er urimelige, ikke kan fastslås, i sager, hvor skyldneren ikke deltager indtil udstedelsen af et retligt påbud om øjeblikkelig betaling?
               
            
                  3)
               
               
                  Såfremt det første spørgsmål besvares bekræftende og det andet spørgsmål besvares benægtende: Er den nationale ret forpligtet til at afvise at afsige en kendelse, hvorved der udstedes et betalingspåkrav, for så vidt angår den del af kravet, der er baseret på det urimelige kontraktvilkår?
               
            
                  4)
               
               
                  Såfremt det tredje spørgsmål besvares bekræftende: Er retten forpligtet til — og i så fald under hvilke betingelser — ex officio at tage hensyn til et kontraktvilkårs urimelighed, hvis der foreligger oplysninger om en betaling i henhold til dette vilkår, bl.a. idet den modregner denne betaling i andre udestående skyldige beløb i henhold til aftalen, således som den nationale lovgivning bestemmer i lignende tilfælde?
               
            
                  5)
               
               
                  Såfremt det andet til det fjerde spørgsmål besvares bekræftende: Er den nationale ret bundet af en højere instans’ påbud, som i henhold til national ret er bindende for den instans, hvis afgørelse prøves, hvis disse påbud ikke tager hensyn til konsekvenserne af et kontraktvilkårs urimelighed?
               
            
         (1)  Rådets direktiv 93/13/EØF af 5. april 1993 om urimelige kontraktvilkår i forbrugeraftaler (EFT 1993, L 95, s. 29).